19. december 2022 Nr. 1560

**Aneernermi iperagaanermilu il.il kiisalu TV-kkut radiokkullu aallakaatitsinerni ilisaritinneqarlunilu oqaloqatigineqarnerni nalunaaruteqartarnissamik Kalaallit Nunaannut nalunaarut**

Kalaallit Nunaannut eqqartuussinikkut inatsimmi § 336 b, imm. 3 naapertorlugu, tak. Inatsimmik nalunaarut nr. 1581, 13. december 2016, allanngortinneqartoq inatsimmi nr. 572, 10. maj 2022-imeersumi, makku aaliangerneqarput :

Kapitel 1

*Aaqqiissummut tunngasut*

**§ 1.** Suliani, sakkortuumik pinerluuteqarnermut atatillugu inissiisarfimmut inissinneqarnissamik pineqaatissiisoqarsimappat, tassanilu persuttaasimaneq, qunusaarisimaneq imaluunniit tamanna inummut allamut uloriarnartumik pinerliisinnaanermik imaqartillugit, imaluunniit kinguaassiuutitigut pinerliisoqarsimatillugu, nalunaarut pineqartumi malittarisassaasut naapertorlugit eqqugaasimasoq saaffiginnissuteqarnikkut ilisimatinneqarsinnaavoq, pinerliisimasoq siullermeersumik nakkutiginnittumik ilaqarani inissiisarfimmit (aneerluni) anissappat aamma iperagaassappat aamma pineqartoqqimaasimappat. Aamma malittarisassat pineqartut tunngavigalugit eqqugaasimasoq saffiginnissuteqarnikkut ilisimatitsissuteqarfigineqarsinnaavoq, pillaatissinneqarsimasoq inissisimatitaanermi ingerlanerani inissiisarfiup silataani Kalaallit Nunaanni TV-kkut radiukkulluunniit immiussinermi peqataasimasoq, tassani pingaaruteqartutut inuttarineqarluni imal. pineqartoq kalaallit aviisiini apersorneqqarluni ilisaritinneqarsimappat. Tamanna aamma atuuppoq pineqartoq inissiiviusup akuersisimanera ilisimaarisaanik tunngaveqartumik silamiissimappat TV-mut radiumulluunniit inissiiviusup silataaani peqataatinneqarlunilu apersorneqarluni.

*Imm. 2.* Imm. 1-imi malittarisassiat aamma atorneqassapput, pineqaatissinneqarsimasoqinissiisarfimmut inissinneqarani napparsimavimmut inissinneqartussatut pineqaatissinneqarsimappat pinerlunnermut inatsimmi § 157 naapertorlugu, tigummigallagassanngortitaasimappat pinerluttulerinermi inatsit § 161 malillugu, imaluunniit tarnimikkut napparsimasut inaannut pinerluttunik isumaginnittoqarfiup ataani Danmarkimi inatsisit atuuttut malillugit inissinneqartussanngorlugu pineqaatissinneqarsimappat.

*Imm. 3.* ilisimatitsissuteqarneq taamaallat pissaaq, pineqaatissinneqartoq pineqatissiinermik aalajangiisoqarsimatinnaguli tigummineqarsimappat aammalu pineqaatissiinermik aalajangiisoqarnissap tungaanut iperagaaqqasimanngippat.

*Imm. 4.* Ilisimatitsinissaq itigartinneqarsinnaavoq, pisut iluini pineqaatissinneqartumut atatillugu pingaaruteqartunik mianerisassaqarpat.

Kapitel 2

*Saaffiginnissummik suliarinninnissaq*

**§ 2.** Ilisimatinneqarnissamik saaffiginnissuteqarneq pissaaq Kalaallit Nunaanni Politiinut.

*Imm. 2.* Qaqugukkulluunniit saaffiginnissummik tunniussisoqarsinnaavoq suliarineqassallunilu Kalaallit Nunaanni Politiinit tamanna tiguneqarniariarpat, kisiannili saaffiginnissut aatsaat aalajangiivigineqassaaq eqqartuussivikkoortitsinerup inernerata kingorna.

**§ 3.** Nalunaarut una malillugu aaliangiineq politidirektørimit pissaaq.

*Imm. 2.* Politidirektørip aalajangiussaa qaffasinnerusumik oqartussaasunut maalaarutigineqarsinnaanngilaq.

**§ 4**. Inunnut paasissutissanik inatsimmi paasissutisseeqqusaanermut aalajangersakkat, Kunngip peqqussuteqarneratigut Kalaallit Nunaannut peqqussut nr. 1238, 14. oktober 2016-imeersoq, naapertorlugu pineqaatissinneqartumut atuutsinneqqanngillat.

Kapitel 3

*Ilisimatitsissuteqarneq*

**§ 5.** Eqqugaasimasoq pineqartumut atatillugu saaffiginnissuteqarsimappat,eqqugaasimasoq ilisimatitsissuteqarfigineqassaaq, pineqaatissinneqarsimasoq qaqugukkut siullermeersumik nakkutigineqarnani (aneerluni) anissasoq aammalu qaqugukkut iperagaasussaasoq, tamatuma ataani aamma eqqugaasimasoq ilisimatitsivigineqarsinnaavoq misiligummik iperagaanissaq imal. pisuujunnaartitsineq kiisalu arlaatigut qimaasimaneq pillugit.

*Imm. 2.* Qanoq suliap inaarneqarnissaanik kinguartitsinermik aaliangiisoqarpat imal. pineqaatissinneqarsimasoq pinerlunnermut inatsimmi § 234 malillugu, piffissami aaliangersimasumi imal. pineqaatissiissutip sinnera tamaat napparsimmavimmut unitsinneqassaappat, ilaqutariinnut inissinneqarluni, ingerlatsiviusumulluunniit piukkunnartumut inissinneqarluni, taamaammallu pineqaatissinneqarsimasoq immikkut akuerineqaqqaarani nakkutigineqarani aneersinnaatitaalluni, taava taamaattut nakkutigineqarani aneernertut nalilerneqarlutik tamatumunnga sanilliunneqassapput, tak. imm. 1.

*Imm. 3.* Pineqaatissinneqarsimasoq napparsimmavimmiittussanngortitaappat imal. nakkutigineqartumik inissiivimmiuttussanngortitaalluni il.il., taava pinerlunnermut inatsimmi §157 naapertorlugu, taamatut inissinneq aaliangiussanik atorunnaarsitsinertut allannguisimanertulluunniit isigineqassaaq, taamallu nakkutigineqarani aneersinnaaneq immikkut akuerineqaqqaarnermik piumasaqarfigineqarunnaarluni, tassa taamatut ililluni iperagaanertut inissisimalissalluni, tak. imm. 1.

**§ 6.** Eqqorneqarsimasoq tamatumunnga saaffiginnissuteqarsimappat, taava taanna aamma ilisimatitsissuteqarfigineqassaaq, pinerluuteqarsimasoq piumasarineqartut § 1, 2 aamma 3-mi taaneqartut naapertorlugit, TV-kkut radiukkulluunniit aallakaatinneqartussamik ilisaritinneqarluni apersorneqarpat.Taaneqartunut atatillugu, tamannalu ilisimatitsissuteqartussaasup ilisimasaqarfigippagu, sapinngisamik ilisimatitsissutigineqassapput suna programmi aallaavigalugu ajornanngippallu qaqugukkut aallakaatitassiaasoq takutinneqassasoq ajornanngippallu ilanngullugit aallakaatinneqarnissaanut nalunaquttap qanoq ilineratigut pinissaa naatsorsuutigineqartoq imal. qanoq ilineratigut apersuisimaneq saqqumiunneqassasoq naatsorsuutigineqartoq.

**§ 7.** Eqqugaasimasoq pinerluuteqarneq peqqutigalugu toqukkut qimagussimappat, § 5, imm. 1 aamma § 6 tunngavigalugit, tamannalu pineqartumit saaffiginnissutigineqarluni kissaatigineqarsimappat, eqqugaasimasup qaniginerpaasai ilisimatitsissuteqarfigineqassapput.

**§ 8.** Pineqaatissiffimmiittussanngorlugu allatulluunniit nakkutigisaalluni inissisimasussangorlugu pineqaatissinneqarsimasoq imaluunniit tarnimikkut napparsimasut inaannut pinerluttunik isumaginnittoqarfiup ataani Danmarkimi inatsisit atuuttut malillugit inissinneqartussanngorlugu pineqaatissinneqarsimasoq pillugu ilisimatitsissuteqarnissaq, pinerluttunik isumaginnittoqarfimmiit pissaaq.Eqqugaasimasoq ilisimatitsissuteqarfigineqassatillugu, Politidirektørimit kriminalforsorgi (pinerlunnermut tunngasunik nakkutilliisoqarfik) ilisimatinneqassaaq, pineqartoq sumut inissinneqarsimasoq.

*Imm. 2.* Pinerlunnermut inatsisimmi§ 157 tunngavigalugu inissiivimmut inissitassanngortillugu pineqaatissinneqarsimasoq pillugu ilisimatitsissuteqarneq unnerluussisussaatitaasunit pissaaq, taannami pinerlunnermut inatsimmi § 159, imm. 1 naapertorlugu eqqartuussivikkoortumik aalajangiinernik nakkutilliisussaammat. Politidirektørip paasissutissiissuteqarfigissavai napparsimmavik, immikkoortortaqarfik imal. qallunaat kommuniat attuumassutilik aammalu unnerluussisussaatitaasoq, eqqugaasimasoq ilisimatitsissuteqarfigineqassappat. Taava napparsimmavik, immikkoortortaqarfik imal. ingerlatsivik il.il. erngertumik unnerluussisussaatitaasumut nalunaaruteqassapput, nakorsaanermit imal. qallunaat kommunianit attuumassuteqartumit pineqaatissinneqarsimasoq siullermeersumik nakkutigineqarani inissiiviusup avataanut anisinnaatitaassappat, aamma pineqaatissinneqarsimasoq qimaasimappat. Napparsimmavik, immikkoortortaqarfik imal. inissiivittut ingerlatsivik il.il. aamma erngertumik unnerluussisussaatitaasumut nalunaaruteqassapput, pineqaatissinneqarsimasoq § 1, 2 aamma 3-mi immikkoortuni taaneqartutut piumasarineqartut naapertorlugit, pineqaatissinneqarsimasoq TV-kkut radiukkulluunniit aallakaatitassiami peqataassappat apersorneqarluniluunniit ilisaritinneqassappat.

*Imm. 3.* Pineqaatissinneqarsimasoq pillugu ilisimatitsissuteqarneq, unnerluussisup peqqusineratigut Kalaallit Nunaanni Politiinit pissaaq, pineqaatissinneqarsimasoq pineqaatissiissutaasumik eqqartuussivikkut inaarutaasumik nalunaarutiginninnermi iperagaappat, sioqqullugu tigummigallagaasimanini peqqutigalugu naammassineqartutut tamanna nalilerneqarmat. Pineqaatissinneqartoq inaarutaasumik pineqaatissiissummik nalunaaruteqarnermi najuuppat, taava tamanna tassunga ilisimatitsissuteqarsimanertut isigineqassaaq.

Kapitel 4

*Atuutilerfissaa*

**§ 9.** Nalunaarut 1. januar 2023-imiit atuutilissaaq.

*Inatsinik Atuutsitsinermut Ministereqarfik, Ulloq 19. december 2022*

Peter Hummelgaard

/ Marie Green